รัฐบาลไทย-ข่าวทำเนียบรัฐบาล-​โฆษกรัฐบาลเผย นายกฯ ติดตามโครงการพัฒนาคลองเปรมประชากร-โครงการพัฒนาคูน้ำริมถนนวิภาวดีรังสิต ย้ำเร่งเดินหน้าให้เป็นไปตามแผนงาน เพื่อยกระดับความเป็นอยู่ของชุมชน
วันเสาร์ที่ 18 มีนาคม 2566
18/03/2566
​โฆษกรัฐบาลเผย นายกฯ ติดตามโครงการพัฒนาคลองเปรมประชากร-โครงการพัฒนาคูน้ําริมถนนวิภาวดีรังสิต ย้ําเร่งเดินหน้าให้เป็นไปตามแผนงาน เพื่อยกระดับความเป็นอยู่ของชุมชน
​โฆษกรัฐบาลเผย นายกฯ ติดตามโครงการพัฒนาคลองเปรมประชากร-โครงการพัฒนาคูน้ําริมถนนวิภาวดีรังสิต ย้ําเร่งเดินหน้าให้เป็นไปตามแผนงาน เพื่อยกระดับความเป็นอยู่ของชุมชน สังคม สิ่งแวดล้อม และคุณภาพชีวิตอย่างยั่งยืน
วันที่ 18 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามความก้าวหน้าโครงการพัฒนาที่อยู่อาศัยชุมชนริมคลองเปรมประชากร และโครงการพัฒนาคูน้ําริมถนนวิภาวดีรังสิต ที่ล่าสุดผลการดําเนินโครงการพัฒนาที่อยู่อาศัยชุมชนริมคลองเปรมประชากร โดยสถาบันพัฒนาองค์กรชุมชน (องค์การมหาชน) (พอช.) กระทรวงการพัฒนาสังคมและความมั่นคงของมนุษย์ และหน่วยงานที่เกี่ยวข้อง มีการสํารวจรับรองสิทธิ์ชุมชนในเขตกรุงเทพมหานคร และจังหวัดปทุมธานี รวม 6,340 ครัวเรือน พอช. ดําเนินการก่อสร้างที่อยู่อาศัยได้ภาพรวมร้อยละ 18.13 ของครัวเรือนทั้งหมด ขณะที่ความก้าวหน้าโครงการพัฒนาคูน้ําริมถนนวิภาวดีรังสิต ซึ่งดําเนินงานโดยกรมทางหลวง สํานักงานทางหลวงที่ 13 ณ บริเวณหน้ากองบัญชาการศึกษา สํานักงานตํารวจแห่งชาติ และหน้าสถาบันวิชาการป้องกันประเทศ ถนนวิภาวดีรังสิต สรุปผลการดําเนินโครงการระยะที่ 2 ตอนที่ 1 ร้อยละ 62.446 ตอนที่ 2 ร้อยละ 66.939 และตอนที่ 3 ร้อยละ 79.166 โดยผลการดําเนินการดังกล่าวมีความก้าวหน้าแต่ยังมีปัญหาอุปสรรค สืบเนื่องจากสถานการณ์โควิด-19 ส่งผลให้งานล่าช้ากว่าแผนที่กําหนดไว้ นายกรัฐมนตรีจึงขอความร่วมมือหน่วยงานภาครัฐและภาคเอกชน ได้ร่วมกันบูรณาการการขับเคลื่อนการพัฒนาโครงการดังกล่าวให้เป็นไปตามแผนที่กําหนดไว้เพื่อให้เกิดผลสําเร็จในการยกระดับความเป็นอยู่ของชุมชน สังคม สิ่งแวดล้อม และคุณภาพชีวิตอย่างยั่งยืน
“การดําเนินงานโครงการพัฒนาที่อยู่อาศัยชุมชนริมคลองเปรมประชากร และโครงการพัฒนาคูน้ําริมถนนวิภาวดีรังสิต เป็นโครงการนําร่องที่จะพัฒนาประเทศชาติและพัฒนาคุณภาพชีวิตประชาชน ซึ่งเป็นไปตามนโยบายของรัฐบาลในการแก้ปัญหาสิ่งรุกล้ําลําคลอง ทําให้การระบายน้ําในคลองมีประสิทธิภาพ ช่วยป้องกันน้ําท่วม รวมทั้งการพัฒนาประเทศไปสู่ความมั่นคงในระยะยาว โดยสร้างความเสมอภาคเท่าเทียมกันในสังคม สร้างความเข้มแข็งให้กับเศรษฐกิจ ตลอดจนสร้างความมั่นคงทางด้านที่อยู่อาศัยให้กับประชาชน ทั้งนี้ การดําเนินการโครงการในระยะที่ผ่านมาได้รับความร่วมมือจากหน่วยงานที่เกี่ยวข้องเป็นอย่างดี ผลการดําเนินการมีความก้าวหน้า แต่ยังมีปัญหาอุปสรรค สืบเนื่องจากสถานการณ์โควิด-19 ส่งผลให้งานล่าช้ากว่าแผนที่กําหนดไว้ นายกรัฐมนตรีจึงขอความร่วมมือหน่วยงานภาครัฐและภาคเอกชนได้ร่วมกันบูรณาการขับเคลื่อนการพัฒนาโครงการให้เป็นไปตามแผนงาน เพื่อให้เกิดผลสําเร็จอย่างยั่งยืนต่อไป” นายอนุชา กล่าว
ทั้งนี้ โครงการพัฒนาที่อยู่อาศัยชุมชนริมคลองเปรมประชากร ระยะความยาวคลองประมาณ 17 กิโลเมตร จากความยาวทั้งหมด 50.8 กิโลเมตร ใช้รูปแบบการพัฒนาที่อยู่อาศัยตามแนวทางโครงการบ้านมั่นคง มีกลุ่มเป้าหมายการดําเนินการ 38 ชุมชน 4 พื้นที่ ได้แก่ ดอนเมือง หลักสี่ จตุจักร รวม 32 ชุมชน และพื้นที่เทศบาลตําบลหลักหก อําเภอเมือง จังหวัดปทุมธานี รวม 6 หมู่บ้าน ยอดรวมทั้งสิ้นจํานวน 6,386 ครัวเรือน ผลการรับรองสิทธิ์ รวม 6,340 ครัวเรือน แบ่งเป็น จตุจักร 5 ชุมชน 621 ครัวเรือน หลักสี่ 13 ชุมชน รวม 2,248 ครัวเรือน ดอนเมือง 14 ชุมชน 2,542 ครัวเรือน และ ต.หลักหก จ.ปทุมธานี 6 หมู่บ้าน 929 ครัวเรือน ยังรับรองสิทธิไม่ครบทุกชุมชน ทั้งนี้ โครงการพัฒนาชุมชนริมคลองเปรมประชากร ได้รับความเห็นชอบจากคณะรัฐมนตรี เมื่อวันที่ 9 เมษายน 2562 มีความคืบหน้าการดําเนินการ ณ วันที่ 28 กุมภาพันธ์ 2566 มีพื้นที่ดําเนินการได้ (8 โครงการ) 10 ชุมชน 1,158 ครัวเรือน คิดเป็นร้อยละ 18.13 ของครัวเรือนทั้งหมด สร้างเสร็จ 808 ครัวเรือน คิดเป็นร้อยละ 12.65 ของครัวเรือนทั้งหมด กําลังก่อสร้าง 285 ครัวเรือน คิดเป็นร้อยละ 4.46 ของครัวเรือนทั้งหมด พื้นที่พร้อมก่อสร้าง 65 ครัวเรือน คิดเป็นร้อยละ 1.02 ของครัวเรือนทั้งหมด โดย พอช. มีแผนดําเนินงานระหว่างปี 2565 ถึงปี 2566 รวม 17 ชุมชน ซึ่งหากดําเนินการได้ตามแผนงานจะสามารถพัฒนาที่อยู่อาศัยให้กับชุมชนริมคลองเปรมประชากรได้ไม่น้อยกว่า 2,500 ครัวเรือน
สําหรับโครงการก่อสร้างสายพัฒนาคูน้ําริมถนนวิภาวดีรังสิต เพื่อบริหารจัดการป้องกันแก้ไขปัญหาน้ําท่วมขังบริเวณถนนวิภาวดี โดยกรมทางหลวง กระทรวงคมนาคม มีความคืบหน้าโดยรวมร้อยละ 60 คาดเมื่อแล้วเสร็จตามแผนคือปลายปี 2566 จะสามารถรองรับน้ําฝนได้มากถึง 100 มิลลิเมตร และส่งเสริมการสัญจรทางเลือกเชื่อมต่อระบบขนส่งมวลชน เช่น การเดิน ขี่จักรยาน โดยโครงการฯ มีทั้งหมด 3 ระยะ คือ ระยะที่ 1 เป็นการวางระบบท่อระบายน้ํา เชื่อมต่อเส้นทางน้ําไหลให้มีประสิทธิภาพมากขึ้น เช่น ท่อลอดใต้ถนน และขนาดขนาดท่อเดิมเพื่อเพิ่มการระบาย และติดตั้งโรงสูบน้ําเพิ่มเติม 7 แห่ง ระยะที่ 2 มี 2 สัญญา ประกอบด้วยการปูคอนกรีตปรับทางระบายน้ําใหม่ให้สามารถกักเก็บน้ําได้มากขึ้นคล้ายแก้มลิง ตั้งแต่บริเวณ ถนนดินแดง-แยกลาดพร้าว และบริเวณแยกลาดพร้าว-แยกหลักสี่ โดยขยายคลองรับน้ําข้างถนน ขุดลึก 16 เมตร กว้าง 2-4 เมตร ทั้งนี้ ได้มีการปรับปรุงภูมิทัศน์บริเวณด้านข้าง ให้มีทางวิ่ง-จักรยาน และประดับต้นไม้สวยงาม ระยะทาง 4 กม. ตั้งแต่บริเวณโรงเรียนหอวังไปจนถึงสํานักงานปรมาณูเพื่อสันติ โดยจะมีการอํานวยความสะดวกด้วยอุปกรณ์อํานวยความปลอดภัย เช่น กล้องวงจรปิด แสงสว่าง เพื่อให้สามารถขี่จักรยานเชื่อมการเดินทางไปยังรถไฟฟ้าสายสีแดงได้ง่ายมากขึ้น ส่วนการวางระบบท่อระบายน้ําสถานีสูบน้ําอีกจุดคือ บริเวณสํานักชลประทาน และบริเวณโรงพยาบาลราชวิถีใหม่ และระยะที่ 3 เป็นการเก็บรายละเอียดความเรียบร้อยของพื้นที่ทํางานทั้งหมด